Comarca do Salnés - Wikipedia

# Comarca do Salnés

### Na Galipedia, a wikipedia en galego.

Comarca do Salnés

O Salnés constitúe un dos máis importantes enclaves turísticos de Galiza. A grandes trazos, está comprendido entre a ría de Arousa polo norte e a ría de Pontevedra polo sur, formando parte das denominadas Rías Baixas. Son nove os municipios que forman parte desta comarca: Cambados, O Grove, A Illa de Arousa, Meaño, Meis, Ribadumia, Sanxenxo, Vilagarcía de Arousa e Vilanova de Arousa.

Recibe este nome polas antigas salinas que existían na desembocadura do río Umia. No Parroquial Suevo do século VI faise mención á Comarca Saliniense.

Esta comarca ten unha poboación de 104.139 habitantes, que se reparten nunha extensión de 265,81 km². A media anual de temperatura máxima é de 20°C e a temperatura mínima de 5°C.

Vilagarcía é o seu principal núcleo de poboación e económico, se ben toda a súa costa presenta un elevado dinamismo económico e demográfico con importantes núcleos como Cambados, O Grove, Portonovo e Sanxenxo, que duplican a súa poboación durante os meses de verán.

Desde o punto de vista topográfico, o amplo e fértil val do río Umia ocupa boa parte da comarca, delimitada por unha serie de rebordes montañosos de suaves pendentes e escasa altitude, entre os que destacan o Monte Xiabre ó norte e os Montes de Castrove no sueste, que constitúen excelentes miradoiros. Aínda que as especies arbóreas autóctonas desapareceron en grande medida, a repoboación forestal ten cubertos estes montes case na súa totalidade con piñeiros e eucaliptos. As “carballeiras, castiñeiros, ameneiros, bidueiros” e outros aparecen moi illados nos vales de las terras baixas, entre as terras de labranza, viñedos e prados. O Val do Salnés ten a forma dun triángulo co vértice na vila de Caldas de Reis e a base nunha liña que iría de Carril á Lanzada. Nesta base asentan os centros de poboación máis importantes: Vilagarcía de Arousa, Cambados, O Grove e Sanxenxo, que están comunicados por unha rede de estradas.

Este Val do Salnés caracterízase por ter un relevo suave derivado do seu proceso de formación, no que o seu principal axente foi a acción erosionada do río Umia.

A súa costa é baixa e areosa, de apacibles e resgardadas praias, relacionadas na súa maioría con complexos dunares de grande desenvolvemento coma os da Lanzada.

Tamén se abren extensas enseadas que polas súas condicións de abrigo favoreceron a localización de varios portos.

Outro risco da paisaxe costeiro é a presenza de numerosas illas: A Arousa, A Toxa, Cortegada e outras de menor extensión.

A Comarca é berce de numerosos persoeiros entre os que cabe mencionar a Valle-Inclán, Francisco Asorey, Ramón Cabanillas, os irmáns Camba, Herminia Fariña... entre outros moitos.

A importante actividade pesqueira, industrial e turística constitúen os piares da súa economía, ó que haberá que engadi-la súa riqueza agrícola, que acada o seu máximo expoñente no cultivo da vide, da que se elabora o prestixioso e afamado viño albariño baixo a Denominación de Orixe Rías Baixas.

Ademais da vide, tamén son importantes os cultivos en invernadoiro de flores e produtos hortícolas, que contan cunha lonxa en Ribadumia. Desde o punto de vista turístico, O Salnés é un dos lugares máis frecuentados polos turistas estivais de dentro e fóra de Galiza. As paisaxes, as praias, os monumentos, os viños e mariscos, o clima... son aspectos moi característicos e importantes nesta comarca.

Traído desde "http://gl.wikipedia.org../../../c/o/m/Comarca_do_Saln%C3%A9s_cb92.html"

Categoría: Comarcas galegas

##### Views

- Artigo
- Discusión
- Revisión actual

##### Procura

##### Outras linguas

- Español
- Nederlands